**UVB-behandling af hænderne.**

Når man har en hudlidelse på hænderne, kan denne behandles ved hjælp af lysbehandling også kaldet UVB behandling. Dette foregår ved, at hænderne anbringes på en i en lyskasse der udsender UVB stråler.

UVB er den kortbølgede del af det ultraviolette lys. Stråler i dette område påvirker især hudens øverste lag og er derfor effektive ved hudlidelser.

Lægen ordinerer, hvor ofte behandlingen skal gives. Lysbehandlingen gives mest optimalt 3-5 dage om ugen i starten. Jo flere behandlinger pr. uge jo hurtigere er der effekt. Når behandlingseffekten er indtruffet, kan man reducere til 1-2 gange om ugen. Lægen kontrollerer behandlingen efter 20 behandlinger og beslutter der, om der skal gives flere behandlinger og om, der kan gives færre gange om ugen.

Under lysbehandlingen **SKAL** der **ALTID** anvendes øjenbeskyttelse i form af briller, som udleveres af sygeplejersken forud for hver behandling.

Behandlingstiden øges fra gang til gang afhængig af, hvordan huden reagerer på lysbehandlingen. Virkningen vil evt. kunne ses i form af rødme og føles som varme, prikken, stikken i huden på behandlingsdagen – typisk efter 6-8 timer. Dette skal være væk inden næste behandling.

Hvis reaktionen er kraftigere end dette, skal dosis sættes ned. Det er derfor vigtigt, at du før hver behandling meddeler sygeplejersken, om der efter sidste behandling opstod reaktioner, som var stærkere end den ovenfor nævnte.

I tilfælde af forbrænding kan der smøres med Dermovat salve.

Huden kan blive udtørret i behandlingsperioden. Det anbefales derfor at pleje huden med en fed fugtighedscreme morgen og aften.

Enhver længerevarende lysbehandling indebærer risiko for udvikling af hudkræft. Risikoen er dog lille, og må opvejes med den bedring af hudlidelsen, som behandlingen kan give.

Der er tale om godartet hudkræft, som kan behandles tilfredsstillende, og hvor risikoen for spredning til indre organer er yderst ringe.

Hudklinikken Horsens, Sanne Buus

Juli 2019